Erġajna b'dibattitu ieħor. Din id-darba dak marbut mal-morning after pill. Ħafna jħossu li dan huwa dibattitu inutli għax qed nitkellmu fuq dak li diġà jsir anke jekk taħt forom oħra. Għalissa mhux se nidħlu fil-mertu ta' x'għandu jsir. Jekk hawn parti mis-soċjetà li tħoss li għandha tiddiskuti, m'għadna xejn kontra. Għalkemm dan ngħiduh fl-istess ħin li rridu nagħmluha ċara li, bħalma ġara f'każijiet oħra, d-deċiżjonijiet iridu jittieħdu. Però, ladarba hawn min irid jiddibatti, ħa niddibattu. Segwejna t-tliet laqgħat quddiem il-Kumitat tal-Familja u l-Kumitat għall-Affarijiet Soċjali tal-Parlament u n-numru sostanzjali ta' stqarrijiet li ħarġu fl-aħħar ġimgħat. Għal mument id-diskussjoni dehret iddur fuq il-fatt jekk il-morning after pill hijiex abortiva jew le. L-esperti, professuri wieħed wara l-ieħor, indikaw li sal-lum m'hemm ebda prova li din hija pillola abortiva. Iktar minn hekk, għamluha ċara li llum diġà teżisti alternattiva oħra li tista' tinxtara mingħajr ebda preskrizzjoni tat-tobba u li jekk tittieħed f'ammonti kbar f'daqqa jkollha l-istess effetti. Il-Professur Pierre Mallia qal li ma jsibx problema jekk xi ħadd jitolbu din il-pillola fi stadju bikri. Dan il-kumment ġibed l-attenzjoni għax il-Professur Mallia huwa fost l-aktar professuri kkwotati fuq dan is-suġġett peress li talab rapport definittiv. Però, mhuwiex dan li impressjonana l-iktar, jew aħjar, dejjaqna. Fil-laqgħa tkellmu r-rappreżentanti tal-Life Network. Fl-intervent tagħhom in-nies tal-Life Network għamlu l-argument tagħhom kontra l-morning after pill b'saħħa u b'kull mod. Fosthom qalu li għax f'pajjiżi oħra hemm il-morning after pill qed jintuża inqas il-kondom u, skont huma, żdied il-mard trażmess sesswalment. Skont kelliema tal-Life Network, bil-morning after pill jiżdied ukoll l-abort. Argument ftit illoġiku ladarba l-pillola tintuża biex ma jkunx hemm bidu ta' tqala. Membri tal-istess Network akkużaw ukoll lill-World Health Organization li għandha bias fil-konklużjonijiet tagħha. Fi ftit kliem, kienet attitudni ta' 'kulħadd ħażin minbarra huma'. Attitudni ta' verità waħda u tal-assolut. Attitudni li fakkritna f'dibattiti oħra; dawk ta' qabel daħal id-divorzju f'pajjiżna fejn kienu jgħidulna li b'sempliċi bidla f'liġi l-irġiel se jitilqu lil marthom għax ma tkunx għadha rqiqa biżżejjed. Jew dawk ta' qabel daħlet l-unjoni ċivili, il-liġi li tat drittijiet lil persuni omosesswali f'relazzjoni l-istess drittijiet ta' koppja miżżewġa. Kemm beżgħu bl-adozzjonijiet u li se nħawdu s-soċjetà! Sal-lum kellna approvazzjoni ta' adozzjoni waħda, wara proċess twil. Il-koppja li għamlet din l-adozzjoni tat l-ikbar eżempju meta adottaw tifel b'diżabbiltà bil-għan li jagħtuh ġejjieni aħjar mimli mħabba u anke opportunitajiet. Dawk li f'pajjiżna jqumu biex ikunu kontra kull darba li tkun proposta bidla fil-mod kif naħsbu u naħdmu bħala soċjetà, iridu jżommu waħda f'moħħhom: il-poplu nbidel. Filwaqt li għandhom kull dritt jagħmlu l-argumenti tagħhom, u naqblu li ċerti deċiżjonijiet jeħtieġu diskussjoni u dibattitu, dan il-pajjiż inbidel fil-mod kif jaħseb. Il-ktajjen tal-biża' ilhom li nqatgħu u żgur mhux se jerġgħu jintrabtu f'dibattitu fuq sempliċi pillola li, kif qalu l-esperti diġà, għandna għażla ta' affarijiet oħra bl-istess effetti tagħha.